Document ID: 32010R1266

REGULAMENTUL (UE) NR. 1266/2010 AL COMISIEI
din 22 decembrie 2010
de modificare a Directivei 2007/68/CE în ceea ce privește cerințele de etichetare pentru vinuri
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (1), în special articolul 21,
întrucât:
(1)
Directiva 2007/68/CE a Comisiei (2) modifică lista din anexa IIIa la Directiva 2000/13/CE în care se menționează ingredientele care trebuie să apară pe etichetele alimentelor, având în vedere că ele pot provoca reacții adverse la persoane susceptibile; de asemenea, în directivă se precizează anumite substanțe derivate din ingredientele menționate în anexa IIIa, în cazul cărora s-a demonstrat științific că este puțin probabil ca, în anumite condiții, să producă reacții adverse și care, prin urmare, nu fac obiectul cerințelor privind etichetarea. Mai mult, ea abrogă Directiva 2005/26/CE a Comisiei din 21 martie 2005 de stabilire a unei liste de substanțe sau ingrediente alimentare excluse provizoriu din anexa IIIa la Directiva 2000/13/CE (3).
(2)
Având în vedere că modificările privind normele de etichetare afectează industria, în principal întreprinderile mici și mijlocii care au nevoie de o perioadă de adaptare care să faciliteze tranziția către noile cerințe în materie de etichetare, Directiva 2007/68/CE a prevăzut măsuri temporare pentru facilitarea aplicării noilor norme, prin autorizarea comercializării alimentelor introduse pe piață sau etichetate înainte de 31 mai 2009, care erau în conformitate cu Directiva 2005/26/CE, până la epuizarea stocurilor.
(3)
Perioada de tranziție prevăzută de aceste măsuri temporare a fost prelungită, până la 31 decembrie 2010, prin Regulamentul (CE) nr. 415/2009 al Comisiei (4), pentru vinuri, astfel cum sunt definite în anexa IV la Regulamentul (CE) nr. 479/2008 al Consiliului (5).
(4)
În urma abrogării Regulamentului (CE) nr. 479/2008, vinurile sunt definite în prezent în anexa XIb la Regulamentul (CE) nr. 1234/2007 al Consiliului (6). În consecință, ar trebui să se facă referință la anexa respectivă.
(5)
În conformitate cu articolul 6 alineatul (11) primul paragraf din Directiva 2000/13/CE, lista menționată la anexa IIIa ar trebui reexaminată în mod sistematic și, după caz, actualizată pe baza celor mai recente cunoștințe științifice.
(6)
Sectorul vitivinicol a efectuat noi studii științifice privind alergenicitatea cazeinei și ovalbuminei, care provin din lapte și, respectiv, din ouă și sunt utilizate ca agenți de limpezire în procesul de vinificație. Conform solicitantului, studiile menționate mai sus se bazează pe noi date științifice care demonstrează că vinurile limpezite cu cazeină și ovalbumină în conformitate cu bunele practici de fabricație nu sunt susceptibile să declanșeze reacții adverse la persoanele alergice la lapte sau ouă.
(7)
La 8 iunie și la 19 iulie 2010, Organizația Internațională pentru Vie și Vin a depus o cerere de exceptare de la normele de etichetare referitoare la cazeina și ovalbumina utilizate la fabricarea vinului în calitate de auxiliari tehnologici (agenți de limpezire).
(8)
La 14 iulie și la 30 iulie 2010, Comisia a înaintat EFSA solicitări de avize științifice privind substanțele menționate mai sus.
(9)
Pentru evitarea unor sarcini inutile pentru operatorii economici din cauza modificărilor privind normele de etichetare, obligativitatea punerii în aplicare în sectorul vitivinicol a Directivei 2007/68/CE ar trebui amânată până la finalizarea evaluării științifice de către EFSA.
(10)
Prin urmare, ar trebui ca data menționată la articolul 3 paragraful al treilea din Directiva 2007/68/CE, care prevede o perioadă tranzitorie, să fie modificată cu data de 30 iunie 2012 pentru a autoriza comercializarea, până la epuizarea stocurilor, a vinurilor introduse pe piață sau etichetate înainte de data respectivă, cu condiția ca ele să satisfacă dispozițiile anterior în vigoare, și anume cele din Directiva 2005/26/CE.
(11)
Prin urmare, Directiva 2007/68/CE ar trebui modificată în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
La articolul 3 din Directiva 2007/68/CE, paragraful al treilea se înlocuiește cu următorul text:
„Statele membre autorizează comercializarea vinurilor, astfel cum sunt definite în anexa XIb la Regulamentul (CE) nr. 1234/2007, introduse pe piață sau etichetate înainte de 30 iunie 2012 și care sunt în conformitate cu dispozițiile Directivei 2005/26/CE, până la epuizarea stocurilor.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2010.

Labels: 0
3
17